CELEX: 62018TN0730
Language: et
Date: 2018-12-12 00:00:00
Title: Kohtuasi T-730/18: 12. detsembril 2018 esitatud hagi – DQ jt versus parlament

11.2.2019   
            
            
               ET
            
            
               Euroopa Liidu Teataja
            
            
               C 54/31
            
         
      12. detsembril 2018 esitatud hagi – DQ jt versus parlament
      (Kohtuasi T-730/18)
      (2019/C 54/45)
      Kohtumenetluse keel: prantsuse
      
         Pooled
      
      
         Hagejad: DQ ja 11 teist hagejat (esindaja: advokaat M. Casado García-Hirschfeld)
      
         Kostja: Euroopa Parlament
      
         Nõuded
      
      Hagejad paluvad Üldkohtul:
      
                  —
               
               
                  tunnistada käesolev hagi vastuvõetavaks ja põhjendatuks;
               
            sellest tulenevalt
      
                  —
               
               
                  tühistada sõnaselge otsus jätta rahuldamata kahju hüvitamise nõue, mille hagejad esitasid 13. detsembril 2017 personalieeskirjade artikli 90 lõike 1 alusel („vaidlustatud otsus“);
               
            
                  —
               
               
                  tühistada vajalikus ulatuses 12. septembri 2018. aasta otsus jätta rahuldamata 23. mail 2018 esitatud kaebus personalieeskirjade artikli 90 lõike 2 tähenduses;
               
            
                  —
               
               
                  mõista välja mittevaraline kahju, mis tekitati kõigi parlamendi otsuste ja toimingutega, mida tuleb hinnata kogumis, ning mille suuruseks on hagejad ex aequo et bono hinnates määranud 192 000 eurot, kui seda ümber ei hinnata;
               
            
                  —
               
               
                  mõista parlamendilt välja vahepeal kogunenud intress ja viivis;
               
            
                  —
               
               
                  mõista kõik kohtukulud välja kostjalt.
               
            
         Väited ja peamised argumendid
      
      Hagejad tuginevad hagi põhjenduseks parlamendi kui tööandja toime pandud õigusvastastele tegudele, eelkõige hea halduse põhimõtte ja hoolitsemiskohustuse rikkumisele, hagejate väärikuse riivamisele, nende õiguse era- ja perekonnaelule rikkumisele, nende õiguse arstisaladusele rikkumisele ning nende õiguse tervist, ohutust ja väärikust kaitsvatele töötingimustele rikkumisele.
      Hagejad väidavad, et nende poolt viidatud faktilised asjaolud ja toimingud kujutavad esmapilgul endast autentseid või vähemalt tõenäolisi faktilisi asjaolusid ja toiminguid, mis lubavad eeldada, et neid on psühholoogiliselt ahistatud, ning leiavad, et Euroopa Parlament on vastutav eelkõige oma passiivsuse tõttu nende abitaotluste käsitlemisel, mis hagejad Euroopa Liidu ametnike personalieeskirjade artiklite 12 ja 24 alusel esitasid.